  Наталья Тетерина Юкаменск ёросысь Кычён гурт доры мынӥсь сюресэз тупатӥзы, ивортэ «Удмуртавтодор» предприятие «ВКонтакте» вотэсбамаз. «Гурт ёросъёсты азинтон» нимысьтыз федерал программа улсын «Удмуртавтодорлэн» Алнаш ёзэтысьтыз ужасьёс 2 иськем пала сюрес люкетэз тупатӥзы. Сюресчиось 10 метр пасьта сюрес инъет кисьтӥзы. Оглом музъем ужъёс 20 сюрс кубометрлэсь ятыр луизы. Со сяна, отын ву кошкон сӧзнэтэз лэсьтӥзы. Кылсярысь, канаваосты бетонэн юнматӥзы, шур вамен кортлэсь но бетонлэсь труба лэзизы. Выльдэм сюреслэн пасьталаез куать метр луиз. Со кузя 300 метр пала кенеръёс, 39 сюрес пусъёс но 68 сигнал сётӥсь юбоос пуктӥзы. Озьы ик берытскон но пуктон интыез асфальтэн кисьтӥзы, дугдылонни, пыдын ветлон сюрес но шур доры васькон инты лэсьтӥзы. Тодэ вайытом, таяз арын Удмуртиын гурт сюресъёс лэсьтыны 800 миллион манетлэсь трос коньдон быдтӥзы. 2018-тӥ арын элькунлэн кивалтэтэз сюресъёсты пуктон луонлыкъёс воштӥськемен 15 процентсэ утьыны чаклало. Тегъёс: Авто Удмуртия сюресъёс гуртсюресъёс Юкаменск  